KL Gangster

***KL Gangster*** merupakan sebuah filem aksi jenayah Malaysia 2011 arahan Pengarah Terbaik FFM 23, Syamsul Yusof (yang turut membintanginya). Ia dibintangi oleh Aaron Aziz, Adi Putra, Soffi Jikan dan Zizan Razak, ia menceritakan tentang seorang bekas ketua gangster yang baru keluar dari penjara, ingin mengubah kehidupannya. Filem ini telah ditayangkan di pawagam pada 9 Jun 2011.

*KL Gangster* dilaporkan sebagai filem buatan Malaysia pertama yang mencecah setakat kutipan RM 10 juta di pawagam-pawagam tempatan, sekaligus mengatasi rekod keseluruhan yang dipegang oleh *[[Ngangkung]]* pada tahun 2010. *KL Gangster* mempertahankan gelaran filem tempatan dengan kutipan tertinggi sepanjang zaman selama tiga tahun, sebelum diatasi oleh filem tempatan berbahasa Cina, ''The Journey'', pada awal tahun 2014. Prekuel filem ini, *[[KL Gangster 2]]* telah ditayangkan pada 3 Oktober 2013 diikuti oleh dua terbitan turunannya *[[Abang Long Fadil]]* pada 29 Mei 2014 dan *[[Abang Long Fadil 2]]* pada 24 Ogos 2017. Filem ini merupakan pengakhiran francais KL Gangster manakala KL Gangster 2 pada 2013  adalah permulaan nya.

## Sinopsis
Dua adik-beradik telah terjebak di dalam dunia gangster, si abang iaitu Malek (Aaron Aziz) dan Jai (Adi Putra). Malek telah dipenjarakan selama 5 tahun akibat dikhianati oleh kumpulannya sendiri semasa menolong Malek menumpaskan Tailong(Rosyam Nor) yang didalangi oleh Shark (Syamsul Yusof) anak tiri kepada King (Ridzuan Hashim), iaitu ketua kongsi gelap yang paling berpengaruh di KL. Bagi Malek setelah dibebaskan beliau ingin mengubah persepsi kehidupan serta menjauhkan diri dari kehidupan hitam sebagai ahli kongsi gelap.

Menjalani rutin kehidupan biasa sambil menjaga ibunya yang dah tua tapi sebagai bekas banduan yang dipandang serong oleh masyarakat adalah agak sukar dia menjalani kehidupan seperti biasa. Beliau sering diganggu oleh gangster-gangster lain yang masih berdendam dengan beliau sehingga King tampil menghulurkan bantuan untuk Malek memulakan kehidupan baru. King mengarahkan orang-orangnya supaya tidak menganggu kawasan Malek dan ini amat tidak disenangi oleh anak tirinya Shark yang ingin menjadi "Raja" di KL ini. Berlainan pula dengan kehidupan adiknya yang masih hanyut dibuai kemewahan hidup di dalam dunia gangster.

Si adik, Jai pula berfikir kemewahan hidup adalah segalanya dan ini hanya boleh dicapai dengan dunia hitam yang diceburinya sekarang. Dia sanggup melakukan apa saja demi wang dan kuasa. Jai antara orang kuat Shark dalam apa saja misi yang Shark lakukan. Jai lah orangnya yang akan tampil ke depan untuk merealisasikan apa jua yang diarahkan Shark. Sayap Shark semakin berkembang. Tapi dengan kemunculan Malek, Shark terasa semakin tergugat. Beliau terasa tercabar. Berbagai cara dilakukan untuk menjatuhkan Malek tetapi sentiasa dipatahkan oleh ayah tirinya King yang sering membela Malek yang dianggap sebagai sahabat.

King kurang senang dengan karenah Shark yang sentiasa mencetuskan perbalahan yang membabitkan kumpulan-kumpulan gelap yang lain. Ini membuatkan hubungan anak beranak ini semakin dingin. Kerana tamakkan kuasa Shark mula berdendam dengan ayahnya beserta Malek. bagi Shark, Maleklah punca segalanya. Dengan itu, Shark mengarahkan Jai untuk menghapuskan abangnya. Disinilah bermula konflik diantara saudara dan kesetiaan keluarga dan kumpulan.

## Pelakon

### Pelakon utama
* Aaron Aziz sebagai Malek, bekas gangster dan bekas banduan yang bekerja sebagai pembantu mengangkat sayur di Pasar Borong Selangor. Sering diganggu oleh Shark yang bertanggungjawab merancang penahanannya lima tahun yang lalu. 
* Adi Putra sebagai Jai, adik kepada Malek yang menjadi orang kanan Dragon yang melindungi kawasan Dragon dari diceroboh gangster lain. Mula membelot kepada Dragon setelah menerima tawaran Shark dengan bayaran yang lebih tinggi. 
* Syamsul Yusof sebagai Shark, anak tiri King yang bertanggungjawab merancang penahanan Malek lima tahun yang lalu. Sering bertindak menimbulkan kekacauan dengan memeras wang perlindungan lebih.(antagonis utama).
* Soffi Jikan sebagai Ajib, bekas orang kanan King yang menyertai kumpulan Dragon. 
* Zizan Razak sebagai Fadil, kawan baik dan juga 'side kick' kepada Malek. 

### Turut dibintangi
* Ridzuan Hashim sebagai King, ketua gangster terbesar di KL hasil usahasamanya bersama Malek selama lima tahun.
* Adam Corrie Lee sebagai Dragon, Ketua gangster yang mengambil alih sebahagian dari kawasan naungan King atas sifat tamak Shark.
* Ku Faridah sebagai Mak kepada Malek, Jai dan Zati.
* Sheera Iskandar sebagai Zati/Zeti, adik kepada Malek dan Jai yang sering jadi mangsa pemuas nafsu kepada musuh-musuh Malek ketika Malek masih dalam penjara.
* Anna Halim sebagai Erin,kawan kepada Zati.
* Razib Salimin sebagai Cicak, salah seorang dari konco Shark.

### Pelakon pembantu
* Jesse Lim sebagai Tony, ahli perniagaan yang pada mulanya bernaung dibawah King telah beralih kepada Dragon kerana perbuatan Shark yang memeras bayaran lebih kepadanya.
* Zack Taipan sebagai Robert, ahli perniagaan yang bernaung bawah Dragon.
* Zalfie Md Noor sebagai Geng Jai
* Sham Azman sebagai sebagai Pailang
* Zazly Baginda sebagai Bos kelab malam tempat Zati bekerja.
* P. Jeganathan sebagai Samseng di pasar borong dan juga salah seorang dari konco Shark.
* Megat Terawis sebagai Pakcik di pasar borong dan majikan kepada Malek.

## Penerbitan
*KL Gangster* merupakan filem kelima arahan Syamsul Yusof dengan lakonlayar oleh beliau sendiri. Dengan kos berjumlah RM1.8 juta termasuk promosi, penggambaran dijalankan di lokasi menarik di sekitar Kuala Lumpur dan mengambil masa 35 hari untuk disiapkan.

Rizal Ashreff yang menulis skrip dan berkhidmat sebagai pembantu pengarah mengakui 80 peratus perjalanan cerita tersebut berkaitan kisah benar kehidupan samseng di ibu kota. Dalam temuramah bersama *[[mSTAR Online]]*, beliau berkata: "Cerita ini bukan sahaja memberi pengajaran, malah menyampaikan tentang perkara yang mungkin orang luar tidak tahu tentang gengster. Saya mempunyai beberapa kenalan yang terlibat dengan dunia gengsterisme. Ada yang hidup senang dengan kegiatan yang dilakukan."

## Keluaran dan sambutan

### Pecah panggung
Pada hari pertama tayangan, filem ini berjaya mengutip RM 1.5 juta. Angka ini mencecah RM6.2 juta selepas empat hari, sekaligus menduduki tangga teratas dalam carta kutipan pawagam Malaysia pada hujung minggu pertamanya (9 hingga 15 Jun 2011), mengatasi filem-filem Barat seperti *Super 8*, *[[X-Men: First Class]]* dan *[[Kung Fu Panda 2]]*.

Hanya selepas hujung minggu keduanya, dikhabarkan bahawa filem *KL Gangster* meraih sejumlah RM10.3 juta, sekaligus mengatasi rekod RM8.18 juta yang dipegang oleh *[[Ngangkung]]* terbitan Metrowealth Movies Production pada akhir tahun 2010. Sepanjang tempoh tayangannya *KL Gangste*r meraih sebanyak RM11.74 juta keseluruhan, mempertahankan gelarannya sebagai filem Malaysia dengan kutipan tertinggi selama dua tahun setengah, hingga ia diatasi oleh filem Malaysia berbahasa Cina, *[[The Journey (filem 2014)|The Journey]]*, pada Februari 2014.

### Ulasan kritikal
Portal hiburan gua.com.my menerbitkan ulasan yang memberi filem *KL Gangster* markah 4/5 bintang, dengan memujinya sebagai filem aksi yang "realistik". Menurut penulis ulasan, Azwan Annuar, "Melatari sebuah filem aksi yang cukup dikoreograf, adalah sebuah jalan cerita yang mudah. Kisah pertelingkahan antara kumpulan-kumpulan kongsi gelap di sekitar Kuala Lumpur, yang merebut kawasan ‘jagaan’ mereka. Ianya boleh dikatakan satu konflik realiti yang wujud dalam golongan masyarakat kota di sini."

Menurut portal tupai.com.my yang menyiarkan ulasannya sebelum filem ditayangkan kepada umum, lakonan yang ditonjolkan oleh setiap pendokong watak dilihat menjadi. Menurut ulasan tersebut, "Keberkesanan watak yang ditonjolkan berjaya mengesankan penonton dan membuatkan cerita ini menarik untuk ditonton. Pujian harus diberi kepada setiap pelakon filem ini terutamanya Zizan Raja Lawak yang memberikan lakonan yang membuatkan penonton tidak kering gusi. Pujian harus diberikan kepada Syamsul Yusof yang berjaya menonjolkan sisi lakonan yang baik dan berjaya menjiwai watak." Mohd Rasdan Ahmad dari *[[Utusan Malaysia]]* menyatakan *KL Gangster* memerlukan penerangan dengan lebih jelas jika diterbit sebuah lagi episod awal filem ini, iaitu kisah terdahulu yang tidak dipaparkan dalam filem ini.

### Kontroversi
Di sebalik sambutan hangat oleh para pengunjung pawagam dan pengulas filem, namun filem *KL Gangster* tidak terlepas daripada bantahan segelintir pihak, iaitu Pertubuhan Kebajikan dan Dakwah Islamiah (PEKIDA), yang dilaporkan mahu menyaman pengarahnya, Syamsul Yusof, kerana watak-watak dalam filem ini menggunakan perkataan seperti "abang long" dan "ayahanda" yang dikatakan ada kena mengena dengan Pekida. Turut terlibat dalam hal ini ialah filem arahan Farid Kamil, *[[Kongsi (filem)|Kongsi]]*, sebuah filem yang serupa temanya dengan *KL Gangster* dan ditayangkan sebulan sebelumnya, atas sebab-sebab yang seumpamanya. PEKIDA meluahkan rasa kecewa dengan Lembaga Penapisan Filem kerana meluluskan filem-filem terbabit, namun pihak LPF telah meminta maaf kepada PEKIDA dan menjemput wakil-wakil PEKIDA untuk menyertai panel lembaga tersebut.

## Muzik
Lagu tema filem ini ialah "Takhta" nyanyian Fadali Mohd Darif atau Filsuf, bekas penyanyi kumpulan Ahli Fiqir duet bersama Erna, dikeluarkan pada 29 Mei 2011 oleh Nova Music.

### Format dan senarai runut

* **Muat turun digital**

# "Takhta" – 2:46

### Sejarah keluaran

## Anugerah dan pencalonan
*KL Gangster* merangkul enam anugerah Festival Filem Malaysia(FFM) ke-24 dan empat Anugerah Blockbuster. Selain itu,filem ini turut dipertandingkan di Thailand, apabila dijemput untuk menyertai Festival Filem Antarabangsa Hua Hin Filem ini turut bertanding bersama beberapa filem "pecah panggung" dari seluruh dunia.

## Kesinambungan

### ''KL Gangster 2'' (2013)

Filem prekuel telah diumumkan pada November 2011, menjalani penggambaran pada 1 Disember 2011 di beberapa lokasi menarik seperti sekitar Kuala Lumpur, Lembah Klang dan Batu Gajah, Perak. Syamsul Yusof, Soffi Jikan, Aaron Aziz dan Ady Putra kembali menjayakan peranan mereka masing-masing. Secara tambahannya, Rosyam Nor telah dipilih memegang watak Tailong, selepas Syamsul gagal mendapatkannya untuk filem pertama. Penganalisis jenayah, Kamal Affandi Hashim membuat penampilan istimewa dalam filem ini. Grand Brilliance kembali bekerjasama dengan Skop Productions untuk filem ini. *[[KL Gangster 2]]* telah ditayangkan pada 3 Oktober 2013.

### ''Abang Long Fadil''

Sebuah siri filem terbitan turunan telah diterbitkan dengan judul *[[Abang Long Fadil]]* dan diarahkan oleh Syafiq Yusof. Mengekalkan Zizan Razak sebagai Fadil, filem ini turut dibintangi oleh Tauke Raja Lawak, Kamal Adli, Soffi Jikan, Aaron Aziz, Yaasin, Syamsul Yusof dan Harun Salim Bachik. Kesinambungan kedua filem ini telah diumumkan pada November 2015 dan menjalani penggambaran di sekitar Kuala Lumpur dan Lembah Klang, *[[Abang Long Fadil 2]]* telah ditayangkan pada 24 Ogos 2017.

### ''KL Gangster: Underworld'' (2018)

Sebuah siri TV terbitan turunan telah diumumkan pada Disember 2017, telah diterbitkan untuk siaran di rangkaian perkhdmatan video atas permintaan, iflix dan bakal diarahkan oleh Syafiq Yusof. Drama bersiri enam episod ini turut diarahkan bersama oleh Faisal Ishak dan dijangka akan bersiaran pada pertengahan 2018.

## Lihat juga
* Trilogi ''KL Gangster''
* Filem Malaysia tahun 2011

## Rujukan

## Pautan luar
*